《首夏二首 其二》
宋代·吕本中

空庭下疏箔，乐此树荫美。鸟声相续来，百种皆可喜。

日长少文字，俗事不到耳。开窗略须夜，月露欣瀰瀰。

颇念闲居乐，感叹投笔起。吾家老清源，爱我入骨髓。

还家治场圃，唤我共料理。会同江海去，更欲附船尾。

平生跨款段，不敢废鞭箠。谁云马中龙，一日有万里。

卜邻吾所知，江晁老兄弟。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。